**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá navrhované nariadenie vlády Slovenskej republiky, ktorým sa dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „navrhované nariadenie vlády“) ako iniciatívny návrh.

V Slovenskej republike je poskytovanie pomoci Európskej únie v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie (*Ú. v. EÚ C 202, 7.6.2016*) (ďalej len „ZFEÚ“) v platnom znení na dodávanie a distribúciu poľnohospodárskych výrobkov uvedených v prílohe I k ZFEÚ v platnom znení(ďalej len „poľnohospodársky výrobok“) v sektore ovocia a zeleniny podľa čl. 1 ods. 2 písm. i) v nadväznosti na časť IX prílohy I k nariadeniu Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (*Ú. v. EÚ L 347, 20.12.2013*) v platnom znení a v sektore výrobkov zo spracovaného ovocia a zeleniny podľa čl. 1 ods. 2 písm. j) v nadväznosti na časť X prílohy I k nariadeniu (EÚ) č. 1308/2013 v platnom znení (ďalej len „ovocie a zelenina“), čerstvých poľnohospodárskych výrobkov v sektore banánov podľa čl. 1 ods. 2 písm. k) v nadväznosti na časť XI prílohy I k nariadeniu (EÚ) č. 1308/2013 (ďalej len „banány“) a poľnohospodárskych výrobkov v sektore mlieka a mliečnych výrobkov podľa čl. 1 ods. 2 písm. p) v nadväznosti na časť XVI prílohy I k nariadeniu (EÚ) č. 1308/2013, ktorými sú výlučne konzumné mlieko a jeho bezlaktózové variácie, syr, tvaroh, jogurt alebo iné fermentované alebo acidofilné mliečne výrobky bez pridaných ochucujúcich látok, ovocia, orechov alebo kakaa, prírodne ochutené fermentované mliečne výrobky neobsahujúce ovocnú šťavu, prírodne ochutené alebo neochutené fermentované mliečne výrobky obsahujúce ovocnú šťavu, mliečne nápoje obsahujúce kakao, ovocnú šťavu alebo prírodne ochutené alebo prírodne ochutené alebo neochutené fermentované alebo nefermentované mliečne výrobky obsahujúce ovocie (ďalej len „mlieko a mliečny výrobok“) deťom prijatým v predškolských zariadeniach alebo vo vzdelávacích zariadeniach podľa čl. 22 nariadenia (EÚ) č. 1308/2013 v platnom znení, spravovaných alebo uznávaných príslušnými orgánmi členských štátov Európskej únie (ďalej len „vzdelávacie zariadenie“), na sprievodné vzdelávacie opatrenia podľa čl. 23 ods. 10 nariadenia (EÚ) č. 1308/2013 v platnom znení prepojené s cieľom tohto programu zvyšovať konzumáciu ovocia a zeleniny, banánov alebo mlieka a mliečnych výrobkov deťmi prijatými vo vzdelávacích zariadeniach (ďalej len „sprievodné opatrenia“) a na pokrytie určitých súvisiacich nákladov spojených s vybavením, reklamou, monitorovaním, vyhodnocovaním, logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení (ďalej len „školský program“) upravené aproximačným nariadením vlády.

Navrhovaným nariadením vlády Slovenskej republiky sú ustanovené paušálne výšky pomoci z finančných prostriedkov Európskej únie a z finančných prostriedkov štátneho rozpočtu určených na financovanie spoločných programov Slovenskej republiky a Európskej únie v rámci spoločnej organizácie poľnohospodárskych trhov podľa čl. 40 ods. 1 ZFEÚ v platnom znení na vykonávanie školského programu (ďalej len „pomoc“) na dodávanie alebo distribúciu ovocia a zeleniny alebo mlieka a mliečnych výrobkov, ako aj zoznam týchto poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc. Tento zoznam sa pravidelne prehodnocuje, a na účely vykonávania školského programu vykonávaného v Slovenskej republike od školského roka podľa čl. 1 ods. 2 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (*Ú. v. EÚ L 005 10.1.2017*) (ďalej len „školský rok“) 2022/2023 sa navrhovaným nariadením vlády rozširuje o nové poľnohospodárske výrobky ovocia a zeleniny a mlieka a mliečnych výrobkov. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu vzhľadom na situáciu na trhu a bežné spotrebiteľské ceny týchto poľnohospodárskych výrobkov, pričom výška týchto paušálnych výšok pomoci sa na základe takéhoto prehodnotenia navrhovaným nariadením vlády na účely vykonávania školského programu Slovenskej republiky od školského roka 2022/2023 taktiež adekvátne upravuje.

Navrhovaným nariadením vlády sa okrem toho implementuje nové znenie článku 3 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 005, 10.1.2017) v znení nového delegovaného nariadenia Komisie (EÚ) 2022/245 z 13. decembra 2021, ktorým sa mení delegované nariadenie (EÚ) 2017/40, pokiaľ ide o sprievodné vzdelávacie opatrenia a výber a schvaľovanie žiadateľov o pomoc (Ú. v. EÚ L 41, 22.2.2022), ustanovujúce nové vymedzenie sprievodných opatrení ako sprievodných opatrení podľa čl. 23 ods. 10 nariadenia (EÚ) č. 1308/2013 v platnom znení priamo prepojených s cieľmi školského programu zvyšovať konzumáciu vybraných poľnohospodárskych výrobkov deťmi prijatými v predškolských zariadeniach alebo vo vzdelávacích zariadeniach a podporovať zdravšie stravovanie týchto detí, a taktiež ustanovujúce novú povinnosť členských štátov Európskej únie zabezpečiť, aby sa všetky deti, pre ktoré sa vykonáva školský program, mohli zúčastňovať na sprievodných opatreniach. Vzhľadom na túto novú povinnosť členských štátov sa navrhovaným nariadením vlády zavádza povinnosť materských škôl, základných škôl a škôl pre deti alebo žiakov so špeciálnymi výchovno-vzdelávacími potrebami prevádzkovaných v Slovenskej republike, pre ktorých deti alebo žiakov sa v príslušnom školskom roku v rámci školského programu dodáva alebo distribuuje školské ovocie a zelenina alebo školské mlieko a mliečne výrobky, zabezpečiť, aby sa pre ich deti alebo žiakov zabezpečovali aj sprievodné opatrenia . V tejto súvislosti sa tiež ruší vnútroštátny limit 10 % finančných prostriedkov Európskej únie pridelených na vykonávanie školského programu Slovenskej republiky, do ktorého bolo najviac možné poskytnúť pomoc na vykonávanie slovenských sprievodných opatrení vykonávaných do konca školského roka 2021/2022. Zrušením vnútroštátneho limitu sa na poskytovanie pomoci na vykonávanie slovenských sprievodných opatrení už bude do budúcna uplatňovať limit 15 %, ustanovený právom Európskej únie.

Navrhované nariadenie vlády nebude mať vplyvy na rozpočet verejnej správy, na manželstvo, rodičovstvo a rodinu, nebude mať sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Navrhované nariadenie vlády bude mať pozitívny vplyv na podnikateľské prostredie.

Navrhované nariadenie vlády je v súlade s Ústavou Slovenskej republiky, ústavnými zákonmi, ostatnými zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.